ལོ་སྐྱུར་སྙོལ་ཐབས་ནི་དང་པོ་ཡུང་མའི་ལོ་མ་ཡུ་བ་སྣག་མོའི་རིགས་རྣམས་ཆུ་ལ་གཙང་མ་བཀྲུས་ནས་སླ་ང་ཆེན་པོ་ཞིག་གི་ནང་དུ་བཙོ་དགོས།བཙོས་ཚར་བ་ན་ཟོ་བ་ཞིག་གི་ནང་དུ་སྐྱུར་རྩི་དང་བཅས་དྲོད་དང་ལྡན་པའི་སར་དབྱར་ཁ་ཡིན་ན་ཉིན་གཉིས་ཙམ་ལ་སྙོལ་དགོས།ལེན་རན་མིན་མི་རང་རང་གི་འདོད་པ་ལྟར་སྐྱུར་ཚོད་བཟུང་བས་ལྟ་དགོས།དྲོད་ཞན་ས་དང་སྐྱུར་རྩིས་མ་ནོན་ན་ཞག་གསུམ་ཙམ་ལ་འཇོག་དགོས།སྐྱུར་མིན་ཟོས་ནས་ལྟ།དབྱར་ཁ་འཇོག་ཡུན་རིང་བའམ་སྣུམ་སོགས་གཙང་མ་མ་བྱུང་ན་རུལ་འགྲོ་བས་གཟོབ།དེ་ནས་རློན་པ་ནི་རྩམ་པ་སོགས་ཟས་རིགས་ལ་ཐད་ཀར་སྤགས་ནའང་ཆོག།ཡང་ན་སི་པན་དམར་པོ་དང་མཉམ་དུ་བརྔོས་ནས་སྤགས་ནའང་ཆོག།འགའ་རེས་འདི་ལ་ལྡུམ་པའི་རིགས་གཞན་པ་དང་མཉམ་དུ་བསྲེས་ནས་ཕོ་ལོག་བཟོ་མཁན་ཡང་འདུག།འཁྱག་སྒམ་སོགས་མེད་ནས་དུས་ཚོད་ཡུན་རིང་ལ་ཉར་དགོས་ཚེ་ངེས་པར་དུ་སྐམ་དུ་འཇུག་དགོས་པ་དང་ཡང་ན་སྐྱུར་ཁུའི་ཐོག་ཡར་ལོ་མ་མ་བུད་ན་རུལ་བ་མ་རེད།སྐམ་ཐབས་ཡང་ལོ་སྐྱུར་ལག་པས་ཅུང་ཙམ་གཅུར་ནས་གཤེར་ཁུ་མེད་པ་ཙམ་གྱིས་ཆོག།དེའང་ལོ་གོར་བྱ་བ་དབྱིབས་གོར་གོར་བཟོས་ནས་ཕྱར་བ་དང་ཤིང་ལེབ་གཙང་མའི་ཐོག་བཞག་ནས་སྐམ་དགོས།དེའང་ཕྱི་སྐམ་ནས་རང་ཚུགས་ཐུབ་སྐབས་སྐུད་པ་ལ་བརྒྱུས་ནས་ཉི་མ་མི་ཕོག་སར་བསིལ་སྐམ་བྱ་དགོས།ལོ་ཕྱེ་བྱ་བ་ཐག་གདང་དང་ཕྱར་བའི་ཐོག་ཉི་མ་ཅུང་ཙམ་ལས་མི་ཤར་བ་བྱས་ནས་སྐམ་དགོས།སྐམ་ཚར་རྗེས་སྣོད་ཀྱི་ནང་དུ་བླུགས་པས་ལག་པས་ཕྱི་ནས་མནན་ཞིང་གྲུག་པ་དང་ཉར་ཚགས་བྱས་པས་ཆོག